Tmienja u tmenin voluntier se jkunu qegħdin jiddedikaw il-ħin tagħhom għall-ġid taċ-ċittadini wara li lbieraħ ingħaqdu mal-Protezzjoni Ċivili. Waqt ċerimonja biex jieħdu l-ġurament, il-Ministru għall-Intern u s-Sigurtà Nazzjonali Emmanuel Malli qal li hu dnub li kien ilhom ħames snin ma jidħlu grupp f’daqqa ta’ voluntiera. Qal li dan juri li Gvern preċedenti ma kienx jirrikonoxxi l-kontribut siewi li jista’ jagħti l-volontorjat. Matul din il-leġislatura ngħaqdu wkoll 80 voluntier ieħor mal-Protezzjoni Ċivili. Matul din iċ-ċerimonja ngħad li l-interess tal-voluntiera huwa rifless fin-numri ta’ applikanti li dejjem qed jikber meta joħorġu sejħiet għal xogħlijiet fil-Korpi Dixxiplinati. Fil-każ tal-Protezzjoni Ċivili, daqt se jingħaqdu aktar persuni li jaħdmu fuq bażi full-time. Dr. Mallia qal li hu ġust li min ilu jagħti volontarjat fi ħdan il-Protezzjoni Ċivili, ikollu l-opportunità jagħmel dan fuq bażi full-time. Il-Ministru Mallia qal li dan il-Gvern għaddej b’ħidma kontinwa biex iżid kemm ir-riżorsi umani kif ukoll l-apparat fil-Korpi Dixxiplinati kollha. Madankollu qal li l-akbar impenn tal-Gvern hu dak li jagħti drittijiet mistħoqqa lill-membri tal-Korpi Dixxiplinati u għalhekk qal li daqt se jkollhom d-dritt li jissieħbu f’union tal-għażla tagħhom, hekk kif it-Tlieta beda l-ewwel qari ta’ din il-liġi. Il-Kap tal-Protezzjoni Ċivili, John Rizzo rringrazzja lill-voluntiera u qal li skond il-liġi l-voluntiera wkoll iridu jagħmlu kors ta’ sena. John Rizzo qal li dawn il-voluntiera se jkunu qed jgħinu lill-Protezzjoni Ċivili kemm fuq bażi lokali kif ukoll internazzjonali.